**Küsimusleht nr 174**

**Noorte suvepäevadest**

Väga lugupeetud kodu-uurija!

Nõukogude Eestis on sõjajärgsetel aastatel rahva kombesti­kus palju muutunud. Ühelt poolt püsivad jõus veel vanad rah­vapärased kombed (jaanipäeva, vastlapäeva, mardipäeva tä­histamine), teiselt poolt on tulnud käibele uued kaasaegsed ta­vandid (naistepäeva, õpetajate päeva, looduskaitse päeva tä­histamine). Oma osa on kohati veel ka kiriklikel kommetel (eriti matustel). Selle tõttu tähistatakse töökollektiivides ja perekondades riiklikke pühasid, kalendritähtpäevi ning pere­kondlikke sündmusi küllaltki erinevalt. Rahva poolt kasutatav kombestik on üks ühiseid uurimisobjekte sotsioloogidele ja kodu-uurijatele, folkloristidele ja etnograafidele. Käesoleva kü­sitluslehega kutsume Teid üles koguma ainest ühe kaasaegse tavandi, noorte suvepäevade kohta.

Suvepäevadega tähistatakse noorte täisikka jõudmist. See saabub noortele 18-aastaseks saamisel, millega kaasneb õigus osaleda valimistel ja olla ise valitud ning õigus abielluda. Eestis hakati seda isikliku elu tähtpäeva pidulikult tähistama alates 1957. a., mil Paide rajooni Väätsa külanõukogu noored panid aluse uuele traditsioonile. Üsna ruttu muutus noorte suvepäevade korraldamine üldiseks. 30 aasta jooksul on nende läbiviimisel palju muutunud. Nüüd on igas rajoonis välja kuju­nenud oma põhiskeem, mille alusel suvepäevad läbi viiakse. Selle juures otsitakse pidevalt uusi emotsionaalsemaid, noori haaravaid ürituste vorme. Kõigi selle fikseerimine pakub kodu-uurijale tänuväärset materjali. Ainese kogumisel püüdke küsit­leda kõiki neid, kes suvepäevade korraldamisega ühel või teisel viisil olid seotud. Väga oluline on kohalike komsomolijuhtide kui suvepäevade praktiliste korraldajate küsitlemine. Ei tohi unustada neid, kes suvepäevadest võtsid osa külalistena (sõja­veteranid, tööeesrindlased, majandijuhid, lektorid, taidluskollektiivide juhid jne). Millise mulje kogu üritus jättis suvepäevaliste vanematele, vanavanematele? Ja lõpuks suvepäevaliste endi mälestused ja muljed. Siin püüdke eriti kirja panna osa­võtjate omapoolsed hinnangud. Mis meeldis, mille pärast meeldis? Kes paistis eriti silma ja mille poolest just? Endiste suvepäevaliste küsitlemisel jälgige kindlasti neid erinevusi, mis on neidude ja noormeeste, töölisnoorte ja õpilaste arvamuste-hinnangute vahel. Mida konkreetsemalt neid hinnanguid põh­jendatakse, seda suuremat huvi pakub see kaasaegsete tavan­dite uurijale. Üldsõnalisuse vältimiseks püüdke suvepäevade läbiviimist jälgida teatud kitsamas ajavahemikus (1—5 aastat).

Selle juures tuleb muidugi jõuda selgusele, mida just antud ajavahemikul jätkati paikkondliku traditsioonina, mida uut võeti kasutusele, kust selleks saadi eeskuju.

1. Kuidas Teie kandis propageeriti suvepäevadest osavõtu vajadust (kohalik ajaleht, töökoda ja kooli komsomolialgorganisatsioon, vanemate töökoht jne)?
2. Kuidas viidi läbi suvepäevaliste arvelevõtmine?
3. Kui suur protsent täisikka jõudnutest tegelikult võttis osa suvepäevadest?
4. Kui palju oli suvepäevadest osavõtjaid ühel või teisel konkreetsel aastal?

5. Milline oli suvepäevaliste sooline, sotsiaalne (töölisnoor, õpilane) ja rahvuslik koosseis?

1. Millised olid suvepäevaliste vanuselised piirid?
2. Kus ja millal viidi läbi suvepäevade avaüritus? Oli see ülerajooniline või paikkondlik? Milles see avaüritus seis­nes (pidulik aktus, ball, miiting, rahvapidu, ühine matk, noorte rahvaülikooli avaloeng jne)? Millist informatsiooni saadi järgnevate ühiste ettevõtmiste kohta?
3. Milliseid üritusi korraldati suvepäevalistele peale avaüritust? Olid need ülerajoonilised või paikkondlikud? Kui sageli ja kus neid üritusi läbi viidi, kui suur oli nendest osavõtt? Mida sel puhul tehti (vennashaudade ja majandi keskuse korrastamine, puude istutamine, matk, isetegevusõhtu, rahvaülikooli loenigud, kontsert, kohtumised majandi-ettevõtte juhtidega, töö- ja sõjaveteranidega jne)?
4. Suvepäevade põhiürituseks on kujunenud mõnepäevaline telklaager. Kus ja millal see Teie kandis korraldati? Mitu päeva laager kestis?
5. Milliseid konkursse korraldati laagris (laagri kujundus, välkleht, taidlus, sport, võistlusmängud jne)?
6. Milliseid diskussioone korraldati laagris (noored — hari­dus — töö, perekond ja lapsed, noored meil ja mujal jne)?
7. Kui meeldejäävad olid kohtumised töö- ja sõjaveteranidega, tööeesrindlaste ja juhttöötajatega, kirjanike ja kunstnikega, heliloojate ja näitlejatega, filmiloojate ja teadlastega jne?
8. Kui palju uut pakkusid suvepäevalistele vestlused perekonnaseadlusandlusest, moest, käitumisest, vanadest ja uutest kommetest jne?
9. Kas laagris toimus kohtumisi ka naaberrajoonide, vennas­vabariikide või välismaa noortega? Mida uut ja meelde­jäävat nendes kuuldi-nähti?
10. Millisel määral laagripäevadel tehti ühiskondlikult kasulik­ku tööd? Milles see töö konkreetselt seisnes?
11. Kuhu ja mis eesmärgil korraldati laagripäevadel matku, ekskursioone?
12. Kui ulatuslikult laagris tegeldi sportimisega? Millistel spordialadel viidi läbi võistlused? Kuidas võitjaid autasus­tati? Kas laagrit külastasid ka tuntud sportlased, spordi­juhid?
13. Kuidas sisustati laagri lõkkeõhtud? Millist eripära omas viimase laagripäeva lõkkeõhtu?
14. Kus ja millal viidi läbi suvepäevade pidulik lõpetamine?
15. Kirjeldage lõpupidustusest osavõtnud suvepäevaliste rõi­vastust (neiud, noormehed. Kas mõni kannab ka rahva­rõivaid? Millise paikkonna omi siis?
16. Kirjeldage lõpupidustust üksikute etappide kaupa (kogune­mine, rongkäik, tervituskõne ja sõnavõtud, muusikalised vahepalad, tunnistuste andmine suvepäevalistele, lillede andmine sugulaste-tuttavate-töökaaslaste poolt jne).
17. Kes esinesid lõpupidustuste kontsertosas? Oli nende hulgas ka suvepäevaliste esindajaid, taidluskonkursi võitjaid?
18. Kus toimub suvepäevaliste lõpuball? Milline orkester män­gis tantsuks? Mida ballil peale tantsimise veel tehti?
19. Kas suvepäevade lõpetamine leidis tähistamist töökollek­tiivis, kodus? Mida siis tehti?
20. Mõnel pool on suvepäevalised peale lõpupidustusi ette võt­nud veel ühiseid üritusi (matkad, ühised taidlusüritused, agitbrigaad jne). Millised on siin Teie kodukoha kogemu­sed?
21. Kuivõrd suvepäeva üritustel leidsid kasutamist alkohoolsed joogid? Esines ka alkoholi kuritarvitamist? Kuidas selles­se suhtus suvepäevaliste põhimass?
22. Kuidas noorte suvepäevadesse on suhtunud vaimulikud, usklikud. Mil viisil nad on püüdnud takistada suvepäeva traditsiooni levikut ja populaarsust?
23. Kirjeldusele on hea lisada vastavaid fotosid, kutseid, tun­nistusi, kuulutusi jne. Vajaduse korral teeb muuseum koo­pia ja tagastab originaali.

Koostas Jüri Linnus